Si Simon Peter tan sema kadgwa thon disipolo,
tined ches Jesus.
Amta niwa kahejangan a pari ma kadgwen Peter,
isonga iyaytolok a mekisekep cha Jesus cha bo-dayan na baliy na kahejangan a pari.
Nem si Peter,
epayas cha awas a askang na pasbol chiwa bo-dayan.
Isonga,
sema kadgwa thon amta niwa kahejangan a pari,
iyan-olin inbagaan toy biin manbanbantay na pasbol no mebedin a onsekep si Peter,
et intolok tos Peter a onsekep.
Sema biin manbanbantay na pasbol,
kigwan tod Peter i “Disipolo toka niwa too,
anya?”
“Enchi,”
kigwan Peter.
Teg-in nontan a edagwi,
isonga iyan-afoy ira ma bagaen tan sema iren kowadja,
et imak-akgwat ired askang na afoy a manchangchangchang ira.
Tan ekiakgwat ngos Peter cha si-karen manchangchangchang.
Binistigal Na Kahejangan A Paris Jesus
Sema kahejangan a parin si Annas,
binistigal tos Jesus maypangkep iren ma disipolos tan toro-toro tho.
Et insongbat Jesus i “Emiin a intoro-torok,
kigwan kod sangoanan na too.
Naiyantoroak na olay chiwed naesa-sa-nofan na emiin a Hodjos cha synagog tan chiwa timplo.
Nagwariy kigwa-kigwan kon nat inki-ngelan cha.
Niyana inbagaan joak no nengoy kigwa-kigwan ko.
Ibagai yo ira ma iyanki-ngel na intoro-torok.
Amta ra i kigwan ko.”
Idi kigwan Jesus iwan,
sema sa-ki iren ma kowadjen man-ak-akgwat chiwan,
siyedpak ton kigwan to i “Niyana setan i inpasing mon iyansongbat cha kahejangan a pari?”
Et kigwan Jesus cha si-katho i “No nat podnoy kigwan ko,
kowan mod emiin a tood jay no nengoy kamalik.
Nem no podnoy kigwan ko,
niyana siyedpak moak?”
Et inpa-den Annas si Jesus a ebalod pay nin cha kad-an Caiaphas a kahejangan a pari.
Dinibahan Peter Mowan Si Jesus
Et si Simon Peter,
man-ak-akgwat pay nin chiwa bo-dayan a manchangchangchang.
Sema ngo iren echom a kainakgwat chiwan,
inbaga red si-katho i “Et si-kam,
disipolos toka ngo,
anya?”
Nem indibak Peter i “Enchi,
nat disipolos toak niwa too.”
Gwara pay ngod man i bagaen niwa kahejangan a parin ahi niwa toon kiyetnon Peter i ngila tho.
Inbaga tho i “Singen mita tahen kiyadgwaan mo ma tood garden?”
Nem indibak mowan Peter i “Nat si-kak,”
et kimakaok a chakos i manok.